Annonce

En 22-årig kvindelig ekspedient måtte lørdag aften aflevere et mindre kontantbeløb, da hun pludselig stod overfor en røver på tankstationen Circle K i krydset ved Grenåvej overfor Veri Center.

En ukendt mand kom ind på tankstationen klokken 19.24 lørdag aften og gik hen til den 22-årige ekspedient og sagde: »Det er et røveri, jeg skal have nogle penge«.

Herefter virkede han truende overfor ekspedienten, da han hamrede en knyttet næve i disken, og den kvindelig ekspedient udleverede penge til ham.

»Det var ikke noget stort beløb, gerningsmanden kom derfra med. Trods tidpunktet var der ikke andre på tankstationen end ekspedienten,« siger vagtchefen hos Østjyllands Politi til Århus Stiftstidende.

Derfor har Østjyllands Politi udsendt et signalement af gerningsmanden.

Han er dansk af udseende, 35-40 år og 180 cm høj. Han er spinkel af kropsbygning og har skægstubbe. Han havde en toneløs måde at tale på og er muligvis alkoholiker. Under røveriet var han iført mørkegrå hættetrøje, mørkegrå jeans, han bar solbriller og medbragte en rygsæk.

Hvis man har oplysninger i sagen kan Østjyllands Politi kontaktes på 114.